钦定古今图书集成/明伦汇编/宫闱典/第105卷 > 班稚
## 钦定古今图书集成/明伦汇编/宫闱典/第105卷 > 班稚

按《汉书班氏叙传》：“稚少为黄门郎中常侍，方直自守。
成帝季年，立定陶王为太子，数遣中盾请问近臣，稚
独不敢答。哀帝即位，出稚为西河属国都尉，迁广平
相。王莽少与稚兄弟同列友善，兄事斿而弟畜稚。斿
之卒也，修缌麻赙赗甚厚。平帝即位，太后临朝，莽秉
政，方欲文致太平，使使者分行风俗，采颂声，而稚无”
所上。琅邪太守公孙闳言灾害于公府，大司空甄丰
遣属驰至两郡，讽吏民，而劾闳空造不祥，稚绝嘉应，
嫉害圣政，皆不道。太后曰：“不宣德美，宜与言灾害者
异罚。且后宫贤家，我所哀也。”闳独下狱诛。稚惧，上书
陈恩谢罪，愿归相印。入补延陵园郎，太后许焉。食故
禄终身。由是班氏不显，莽朝亦不罹咎。初，成帝性宽，
进入直言，是以王音、翟方进等绳法举过，而刘向、杜
邺、王章、朱云之徒，肆意犯上，故自帝师安昌侯、诸舅
大将军兄弟及公卿大夫、后宫外属、史、许之家有贵
宠者，莫不被文伤诋。唯谷永常言：“建始、河平之际，许、
班之贵，倾动前朝，熏灼四方，赏赐无量，空虚内臧，女
宠至极，不可尚矣。今”之后起。天所不飨。什倍于前。永
指以駮讥赵。李。亦无间云。